ועדת החקירה הפרלמנטרית בנושא האלימות בספורט, כנסת 16, פרוטוקול מספר 6, 2003-09-29 13:30

אבשלום וילן: אני רוצה לברך את כולם בברכת שנה טובה וגמר חתימה טובה.

אבשלום וילן: אנחנו מכנסים היום את הוועדה בעקבות הגשת כתבי אישום בפרשה שזכתה בתקשורת לכינוי "השופטים באדום".

אבשלום וילן: אני אומר מראש, היתה אי-הבנה עם נציגי משטרת ישראל שעד שהיא יושרה הם לא הצליחו להתארגן להגיע לכאן.

אבשלום וילן: הכותרת של הנושא היתה "הגשת כתבי אישום כנגד שופטי הכדורגל", ולא היא אלא בעקבות הגשת כתבי האישום בפרשה אנחנו חוזרים לדון בנושא שהוועדה דנה בו לפחות 3 פעמים, בתופעת ההימורים הבלתי חוקיים בספורט הישראלי, שלפי הערכתי את הקצה שלה ראינו בפרשת "השופטים באדום".

אבשלום וילן: ועדת כנסת איננה בית-משפט, היא לא עוסקת בחקירות משפטיות ולכן בזה יפסוק בית-המשפט.

אבשלום וילן: אני לא נכנס לזה.

אבשלום וילן: לְמה אני כן נכנס?

אבשלום וילן: אתם רואים את התיקים האלה?

אבשלום וילן: הם ממתינים על שולחני כבר כמה חודשים.

אבשלום וילן: בדיון הוועדה בחודש מרס 2002 (לפני למעלה משנה וחצי) מר יצחק שני, המשנה למנכ"ל המועצה להסדר ההימורים בספורט, הציג את הנושא.

אבשלום וילן: הוא העריך שהיקף ההימורים הבלתי חוקיים בספורט נע סביב 3 מיליארד שקלים.

אבשלום וילן: לאחר מכן אנחנו זימנו את מפכ"ל משטרת ישראל, מר אהרונישקי, לדיון בשורת נושאים הקשורים לאלימות בספורט והוא אמר שלמשטרה בסדר העדיפויות שלה קשה לטפל בכך.

אבשלום וילן: אני רוצה לצטט לכם את מה שאמר מר שני בישיבת הוועדה לפני שנה וחצי: "הבעיה בשטח הלכה וגדלה.

אבשלום וילן: למשטרת ישראל יש סדרי עדיפויות משלה.

אבשלום וילן: למרות שהשקענו בהכנת חומר למס הכנסה, מס הכנסה קיבל את החומר אך שום דבר לא נעשה.

אבשלום וילן: אני אישית, עם שני יושבי-הראש הקודמים, מר רוני בר-און" – שהוא היום חבר כנסת וחבר ועדה – "ומר אריה זייף היינו אצל מפכ"ל המשטרה ואצל ראש אגף החקירות במספר דיונים והיינו עשרות פעמים אצל מפקד מחוז תל-אביב.

אבשלום וילן: בשלב הראשון היתה לנו תחושה שהמשטרה עושה כל מאמץ אבל בגדול, שום דבר לא יצא, למעט כמה דגי רקק.

אבשלום וילן: הגענו למסקנה שאין שום תוצאות ועשינו לפני שנתיים פסק זמן.

אבשלום וילן: בדיון האחרון שנערך אצל ראש אגף החקירות ב-4 במרץ לפני שנתיים אמר ראש אגף החקירות שהוא מודה שהוא לא מסוגל להתמודד עם העניין.

אבשלום וילן: הוא אמר שיכול להיות שיצטרכו להקים יחידה מיוחדת במשטרה, בדיוק כמו לגבי גנבי רכב ודברים אחרים ושהוא מתכוון להתמודד עם הסוגייה.

אבשלום וילן: הוא הוסיף שיכול להיות שהוא יכפה על מפעל הפיס ועל המדינה לשאת בהוצאות אבל המשטרה תקים רשות שתתעסק בסוגייה.

אבשלום וילן: השמות והחומר שקיבלו משטרת ישראל ושלטונות המס, אני לא רוצה לחזור אבל מדובר בראשי הפשע במדינת ישראל, מן השורה הראשונה.

אבשלום וילן: חלקם מופיעים בטלוויזיה, חלקם מסתתרים.

אבשלום וילן: אני מדגיש, אני עצמי נפגעתי מהעולם הזה.

אבשלום וילן: הם לא חוסכים שום מאמץ.

אבשלום וילן: אתה שומע על רצח כזה כאן ורצח כזה שם.

אבשלום וילן: הם חדרו לכול.

אבשלום וילן: " חברים יקרים, בתיקים האלה יש חומר שאספה חברת החקירות "ארגוס".

אבשלום וילן: יושב אתנו מר נחשון, מנהל חברת "ארגוס", שהוא החוקר שעסק בנושא.

אבשלום וילן: מר נחשון כתב במפורש שהיקף ההימורים הבלתי חוקיים בארץ נע בין 800 מיליון דולר בשנה ל-2 מיליארד דולר בשנה.

אבשלום וילן: בתיקים הללו מופיעים שמות של תחנות, של "בנקים" ושל עסקים שעוסקים בהימורים בלתי חוקיים.

אבשלום וילן: יש פה שמות ידועים של ראשי הגובים, חלקם כבר הלכו לעולמם, דוגמת פליקס אבוטבול ז"ל.

אבשלום וילן: מדובר על מערכת שפועלת במקביל למועצה להסדר ההימורים בספורט ומנהלת מערכת משלה, לא חוקית.

אבשלום וילן: כולם יודעים עליה, החומר קיים.

אבשלום וילן: המערכת הזאת חדרה קרוב לוודאי אל תוככי הספורט הישראלי, קרי: ענף הכדורגל.

אבשלום וילן: בעצם לא מטפלים בעניין הזה.

אבשלום וילן: הוועדה הקדישה לדיון בנושא שלוש ישיבות אך בעצם לא קיבלנו תשובות.

אבשלום וילן: דרך אגב, אחד הדברים המדהימים הוא שמשפחת אלון, בעלה של אתי אלון ניהל ב-1998 תחנה להימורים בלתי חוקיים, וזה מופיע פה בעדויות, עם תמונות.

אבשלום וילן: אחרי שהתפוצצה הפרשה ברעש גדול אמרו: "לא יודעים, לא מכירים" אבל למעשה החומר הזה הונח בידי משטרת ישראל ב-1998.

אבשלום וילן: החומרים האלה ידועים זמן רב לכל מי שצריך היה לדעת.

אבשלום וילן: אני מניח שפרשת "השופטים באדום" שתיחקר היא רק פרשה אחת משורה שלמה של נושאים שכנראה אותו פשע מאורגן של הימורים בלתי חוקיים עוסק בהם.

אבשלום וילן: קודם כול אבקש מהמועצה להסדר ההימורים בספורט – שהיא בעצם הנפגעת העיקרית מפני שחלק גדול מהכספים שבמדינת חוק היו צריכים להגיע אליה לא מגיעים אליה אלא הולכים להימורים הבלתי חוקיים – להציג את המידע שברשותה.

אבשלום וילן: לאחר מכן אבקש מהחוקר הפרטי, מר נחשון, לספר לנו את הידוע לו.

אבשלום וילן: מר שניידר, אבקש ממך להתייחס גם לעניין חברת "טוטו זהב", שלמיטב ידיעתי – והחומר מצוי ברשותי – אף היא נמצאת בתחום האפור.

אבשלום וילן: בעונה שעברה היא אימצה את אחת הקבוצות הבכירות בליגת העל בכדורגל, ביתר ירושלים.

אבשלום וילן: יש פה נושאים רבים.

אבשלום וילן: כאמור, ועדת החקירה הפרלמנטרית איננה בית-משפט.

אבשלום וילן: אני אציע להעביר את כל החומרים הללו לוועדת חקירה ממלכתית בראשות שופט.

אבשלום וילן: מוכרחים להתמודד עם התופעה הזאת ויהי מה.

אבשלום וילן: אני חושב שנורית האזהרה שנדלקה בדמות כתבי האישום היא רק קצהו של קרחון.

אבשלום וילן: אם לא נטפל בו בגדול אז כל הכדורגל הישראלי עשוי להפוך ללא רלוונטי.

שאול שניידר: כפי שציינת נכון, היקף ההימורים הבלתי חוקיים במדינת ישראל הוא של מיליארדי שקלים.

שאול שניידר: אכן מדובר בכל מספר בין 10-14 מיליארד שקלים, וזה על-פי נתוני משטרת ישראל.

שאול שניידר: המועצה להסדר ההימורים בספורט פעלה בשנים האחרונות פעולה מסיבית ביותר כדי להביא את כל המידע לידיעת המשטרה ורשויות שלטון נוספות.

שאול שניידר: לצערנו לא נעשו פעולות דרסטיות בנושא הזה ולא הכריזו על מלחמה אמיתית כנגד כל אותם "בנקים" לא חוקיים וכל אותם מהמרים בהימורים לא חוקיים.

שאול שניידר: לפיכך כאשר עמדנו לפני תכנון תקציבי החלטנו להפסיק לבזבז כסף רב על חברת החקירות "ארגוס" ולצמצם את הפעילות שלנו בתחום הזה כיוון שראינו שהמידע שבידינו הוא לא רלוונטי, אני אומר במרכאות, עבור רשויות החוק.

שאול שניידר: כיום אנחנו מתמקדים אך ורק בבדיקה של התחנות שלנו, בנקודות שמפעילות את ההימורים החוקיים על-ידי זכיינים ולא עושים מעבר לזה.

שאול שניידר: יחד עם זה, אי אפשר להתעלם מהיקף התופעה ומהפנים הרבות שיש לה, שעלול להביא בסופו של דבר להרס הספורט כולו במדינת ישראל ולא רק הכדורגל.

שאול שניידר: כידוע, המועצה להסדר ההימורים בספורט היא הגוף שמממן את רוב ענפי הספורט במדינת ישראל.

שאול שניידר: אנחנו סברנו ששלטונות מס הכנסה ומע"מ, לא רק המשטרה, ירצו להיות שותפים לפעילות הזאת כיוון שמדובר במקרים רבים גם בהלבנת הון ובכסף שחור מפעילות בלתי חוקית אחרת.

שאול שניידר: זה כסף שהמדינה מפסידה ולא רק הספורט מפסיד אותו.

שאול שניידר: ההימורים הלא חוקיים האלה הם לא רק הימורים על ספורט.

שאול שניידר: היום מהמרים על כל דבר ועניין.

שאול שניידר: אנחנו מגלים היום אפילו תופעה שמהמרים על תוצאות של בחירות מוניציפליות ברשויות מקומיות.

שאול שניידר: למועצה להסדר ההימורים בספורט אין למעשה סמכות חוקית לפעול נגד אותם מהמרים לא חוקיים ונגד אותן רשתות הימורים בלתי חוקיים.

שאול שניידר: אנחנו לא גוף אכיפה אלא גוף שמפעיל על-פי רשיון הימורי ספורט חוקיים לכל דבר.

שאול שניידר: אנחנו סבורים שאם לא יעשו פעולות אכיפה משמעותיות ורציניות אנחנו עלולים להגיע למצב שהספורט במדינת ישראל ייהפך ללא רלוונטי, שהכספים המיועדים אליו לא יגיעו וייגרם הרס של כל תשתיות הספורט.

שאול שניידר: חשוב לציין שכל מי שמקיים הימורים בלתי חוקיים דינו בחוק אך ורק שלוש שנות מאסר או כפל קנס, לא יותר מכך.

שאול שניידר: המשטרה מתייחסת לפשעים של הימורים בלתי חוקיים בצורה קלה מאוד.

שאול שניידר: אין להם כוח האדם והיכולות להילחם בתופעה הזאת.

שאול שניידר: אבל הם כנראה שוכחים שבסוף תהליכי ההימורים מדובר בפשיעה שמביאה גם לפשיעה אלימה, לסחיטה וכל מה שנובע מכך.

שאול שניידר: אנחנו בהחלט נראה את עצמנו שותפים לכל מהלך של מאבק בהימורים הבלתי חוקיים.

שאול שניידר: גם אם זה ידרוש מאתנו משאבים כספיים אנחנו מוכנים להעמיד אותם לרשות הפעילות הזאת.

שאול שניידר: נשמח להיות שותפים בפעילות מהסוג הזה.

אבשלום וילן: מר זייף, אתה היום יושב-ראש איגוד השופטים אבל בעבר פעלת בתחום רשויות המס ואתה מכיר את הנושא הזה משני הצדדים.

אבשלום וילן: איך אתם מתייחסים לנושא?

אריה זייף: מאחר והוזמנתי לכאן כיושב-ראש איגוד השופטים, אני אשאיר לוועדה חומר – אני לא ארחיב על זה – אילו פעולות ננקטו באיגוד השופטים מאז שהפרשה פורסמה באמצעי התקשורת ועד היום.

אריה זייף: היתה פעולה רצופה של הקשחת קריטריונים לקבלה לאיגוד השופטים, הקשחת קריטריונים להתקדמות שופטים, בדיקות על-ידי חברות חיצוניות בקבלת אנשים לעבודה וחתימות בנוכחות עורכי-דין, בדיקה במכונת אמת, פרסום קוד אתי.

אריה זייף: יש פה חומר על כל הפעולות שאנחנו עושים, וזה עובד כבר שנה וחצי.

אריה זייף: אני יכול לספר ש-4 שופטים שהיו צריכים לעלות ליגה השנה נבלמו לאחר שעברו בקיץ בדיקות פוליגרף.

אריה זייף: אנחנו לא פרסמנו את הממצאים כי הממצאים לא היו קשורים להימורים בלתי חוקיים אלא לדברים אחרים שנוגעים לאישיות שלהם ואנחנו לא רוצים לפגוע בהם גם בחייהם הפרטיים אבל זה מופיע בתיקים של האיגוד והם לא עלו ליגה כי הממצאים לא התאימו לקריטריונים שקבענו.

אריה זייף: חבל שנציג המשטרה איננו כאן.

אריה זייף: אני לא יודע אם התופעה נפסקה בשנת 2000.

אריה זייף: אני יכול לומר שהביקורת שלנו, ההקשחות שלנו בטיפול בשופטים הם ברמה כזאת שהסבירות שזה יקרה נמוכה יותר.

אריה זייף: אי אפשר להגיד שזה לא יקרה אף פעם.

אריה זייף: אנחנו חיים במדינת ישראל ולצערי הרב בכל השכבות אנחנו מוצאים אנשים שסרחו או הושחתו.

אריה זייף: בפעילות שעשינו אנחנו ממזערים את הסיכון.

אריה זייף: צר לי רק שאחרי חקירה כל-כך מאומצת שארכה שנה וחצי, שבה ניערו את כל המערכת ובדקו את השופטים הנוכחיים ואת שופטי העבר, כשהמשטרה חשפה את מה שחשפה בכלים שלה, שהם הכלים הטובים ביותר, ואני סומך עליה, עדיין אנו שומעים כל מיני רמזים מכל מיני גופים שמשחירים את השופטים ואומרים: זה לא אומר שגם היום זה לא קיים, ומטילים דופי בכל אלה שצריכים בשבת לעלות למגרש ולשפוט במשחק.

אריה זייף: המשטרה חקרה, הגישה כתבי אישום.

אריה זייף: אנשים הם בחזקת זכאים עד שלא הוכחה אשמתם וזה ייבחן בבית-המשפט.

אריה זייף: אבל אי אפשר לבוא ולהגיד על האחרים ש"בדקנו וחקרנו ועשינו, אבל – אולי".

אריה זייף: חקרת.

אריה זייף: אם יש לך חשדות שגם היום נעשים דברים לא כשרים, צריך לחקור אותם, למצות את החקירה ולבער את הנגע.

אריה זייף: מכאן אני קושר את זה להימורים הבלתי חוקיים.

אריה זייף: עסקתי בזה במשך שנים בשני תפקידים, הן כיושב-ראש המועצה להסדר ההימורים בספורט והן כמנכ"ל המכס והמע"מ.

אריה זייף: חשבתי שהדרך לתקוף את הנושא הזה היא דרך המס.

אריה זייף: אלה דברים שכבר נעשו בעולם, כולם מכירים את הסיפורים המפורסמים.

אריה זייף: באמצע שנות התשעים (97-98) עשינו כמה פעולות משותפות עם המשטרה ופיצחנו כמה ארגוני הימורים.

אריה זייף: הסתבר שבתחום הזה הענישה היא שולית מאוד ולא משמעותית.

אריה זייף: מגיעים אל ה"חיילים" שמפעילים את המערכת בנקודה מסוימת אך רשויות החוק, הן המשטרה והן מחלקת החקירות במע"מ, לא מצליחים לפצח את הפירמידה כלפי מעלה.

אריה זייף: אותה תופעה ניתן לראות גם בקזינו, זה תופעה דומה והשמות די חוזרים על עצמם וקשורים זה בזה.

אריה זייף: נסגרו בתי קזינו, נעשו חקירות אך לא מגיעים לראש הפירמידה.

אריה זייף: אף אחד מראשי מפעילי ההימורים לא הורשע עד היום.

אריה זייף: אני לא נכנס לשמות כי הרשויות החוקרות הן שצריכות לתת את השמות.

אריה זייף: לא מצליחים מכיוון שהענישה של "החיילים" היא כל-כך קלה ששווה להם לא לדבר, לשבת שנה בבית-סוהר ובינתיים המשפחה שלהם ממומנת.

אריה זייף: הענישה מאוד לא משמעותית, לא לזה שהימר, לא לזה שהפעיל, לא לזה שעשה.

אריה זייף: אין פה כמעט ענישה.

אריה זייף: לכן לא הצליחו עד היום לפצח את המערכות האלה.

אריה זייף: הימורים בלתי חוקיים זה לא המצאה ישראלית, זה קיים בכל העולם בהיקפים לא קטנים.

אריה זייף: בארצות-הברית, לידיעתכם, אין טוטו ואין הימורים על ספורט כי הלובי של המדינות בבתי הקזינו הוא כל-כך חזק שהוא מנע הפעלת מערכת הימורים חוקית.

אריה זייף: אבל יש שם מערכת הימורים בלתי חוקיים, ב-NBA ובכול, שמגלגלת סכומי עתק.

אריה זייף: הרשויות שם מנסות לתקוף את התופעה אך ללא הצלחה רבה.

אריה זייף: אמר יושב-ראש ועדה החקירה הפרלמנטרית שחשוב להקים ועדת חקירה ממלכתית.

אריה זייף: הנושא הזה נקשר לכל המערכת של הפשע.

אריה זייף: ועדת החקירה הממלכתית יכולה להתמקד בעוד כמה נושאים כי בסופו של דבר הכול ישתלב.

אריה זייף: המועצה להסדר ההימורים בספורט עוסקת בזה כבר שנים רבות.

אריה זייף: בדרך כלל בתחנות שלה נעשים גם ההימורים הבלתי חוקיים.

אריה זייף: בכלים שהיו לו הטוטו בדק את זה ופיצח ומי שנתפס נלקחה לו התחנה והוא הועבר לידי המשטרה.

אריה זייף: היום העסק מסובך עוד יותר.

אריה זייף: יש אינטרנט, יש כלי תקשורת שלא היו לפני 6-7 שנים.

אריה זייף: המערכת הזאת היא מערכת מושחתת ומשחיתה.

אריה זייף: זה יכול להיפתר רק על-ידי פעולה נקודתית ופיצוח של המשטרה כי היא היחידה שיש לה את הכלים.

אריה זייף: המועצה להסדר ההימורים בספורט יכולה להכין חומרים ולהעביר אותם לרשויות אך אין לה את הכלים כדי לפצח את זה.

אריה זייף: יחד עם זה, אני רוצה לומר – אולי מוזר שאני אומר את זה שבוע אחרי שהוגשו כתבי אישום – בסך הכול אם נבדוק מה קרה בין 1997-2000, אני מעריך שלמעלה מ-10,000 משחקים שוחקו ונשפטו על-ידי שופטים.

אריה זייף: כל שבוע איגוד השופטים משנע 500 שופטים למשחקים, מליגות ילדים של 7 על 7, דרך נוער, נערים, בכל המקומות האלה יש שופטים.

אריה זייף: זה מערך לוגיסטי ופעילות נרחבת.

אריה זייף: מדי שבוע אנחנו מפזרים 500 שופטים ברחבי הארץ.

אריה זייף: כמובן שצריך לטפל גם בארגון שאני עמדתי בראשו, רשות המכס והמע"מ.

אריה זייף: איפה שיש כסף – יש בעיות.

אריה זייף: קרה שאנשים סרחו.

אריה זייף: החוכמה היא לבער את זה, החוכמה היא לגלות אותם, לגרש אותם ולבנות מנגנונים כדי שהדברים האלה לא יהיו.

אריה זייף: אני חושב שהנהלת איגוד השופטים הנוכחית עושה את זה ואני מקווה שבפעילות שאנחנו עושים אנחנו נמזער למינימום את הסיכוי שהדברים האלה יקרו בעתיד.

אריה זייף: תופעת ההימורים הבלתי חוקיים – זה כמו הילד ההולנדי עם האצבע בסדק – זה דבר שקשה מאוד להתמודד אתו אבל חייבים להתמודד אתו.

אריה זייף: רק למשטרה יש את הכלים המתוחכמים ביותר כדי להתמודד עם התופעה הזאת.

אריה זייף: תודה.

אבשלום וילן: אני רוצה לעבור למר נחשון מחברת "ארגוס" שביצע את החקירה המקיפה.

אבשלום וילן: אולי נשמע ממך מה מצאת בחומר החקירה ואיך התגלגלו הדברים מאז.

שלמה דן נחשון: אני הופעתי כאן באחת הישיבות הקודמות והסברתי בקצרה את תופעת ההימורים הבלתי חוקיים.

שלמה דן נחשון: ניסיתי להביא פשוט עובדות ולא דיבורים בעלמא, דיבורי סרק.

שלמה דן נחשון: העובדות דיברו בעד עצמן בצורה ברורה שלא ניתן בכלל לערער עליה.

שלמה דן נחשון: מר אריה זייף לא רוצה לשבח את עצמו אז אני אעשה את זה במקומו.

שלמה דן נחשון: עובדה שעד שנת 1998, כאשר אתה כיהנת כיושב-ראש המועצה, התופעה הזאת לא היתה קיימת בכלל.

שלמה דן נחשון: בשנת 1996 אתה יצאת לעיתונות והודעת – אחרי מבצע אדיר שעשינו יחד עם משטרת ישראל – שההימורים הבלתי חוקיים פסקו.

שלמה דן נחשון: אתה אמרת במו פיך שצריך להילחם בתופעה הזאת עד חורמה וללא הרף.

שלמה דן נחשון: בשנת 1998 מר אריה זייף עזב.

שלמה דן נחשון: אני הופעתי בפני מר סווירי, מנכ"ל המועצה, עם מר שני והודענו שצריך להמשיך במלחמה בתופעה הזאת עד חורמה.

שלמה דן נחשון: אם נשליך את כל יהבנו על המשטרה אז נמשיך לדבר גם עוד עשר שנים וזה לא יעזור.

שלמה דן נחשון: המשטרה עשתה עבודה יוצאת מן הכלל, ואני עד לזה.

שלמה דן נחשון: יש עשרות מכתבים של המועצה למשטרת ישראל, לכל התחנות, שכתוצאה מפעילות המשטרה ההימורים הבלתי חוקיים הופסקו.

שלמה דן נחשון: אבל למשטרה יש מטלות אין ספור, אנחנו מדינה עם המון בעיות.

שלמה דן נחשון: בנושא הזה חייבים להגיש למשטרה חומר מוכן.

שלמה דן נחשון: כאשר הגשנו למשטרה חומר כמעט מוכן, היא היתה הזרוע המבצעת והביאה לדין עשרות חשודים.

שלמה דן נחשון: הענישה – לא יעזור אם ייאסרו לעשר שנים או לחמש-עשרה שנים.

שלמה דן נחשון: גם שלוש שנים זה מרתיע, גם מאסר של שנה זה מרתיע מאוד.

שלמה דן נחשון: אני חוזר שוב לעובדות.

שלמה דן נחשון: בתחילת שנת 1999 התרעתי על בעיית השופטים והקשר שלהם להימורים בלתי חוקיים.

שלמה דן נחשון: הצגתי את זה בפני מר שני – יש פה מאמר עיתונאי שמתייחס לזה – ואמרתי לו שזאת תופעה שמתחילה להתפשט ושצריך להילחם בה.

שלמה דן נחשון: דיברנו עם מר סווירי אך הוא לא נתן אישור.

שלמה דן נחשון: התופעה התחילה ב-1998 ואם אז אנחנו היינו עושים מה שצריך לעשות, אנחנו לא היינו יושבים כאן היום.

שלמה דן נחשון: ב-1998 הצלחנו במאמצים אדירים לפנות למשטרת ישראל, למפכ"ל וילק, וכל צמרת המשטרה החליטה להקים צח"מ מיוחד שיעבוד וימגר את התופעה.

שלמה דן נחשון: התחלנו לעבוד בשיתוף פעולה יוצא מן הכלל, אספנו חומר ועשינו מבצעים.

שלמה דן נחשון: החלטנו להתחיל במחוז תל-אביב שבו נתפסו כמעט ראשי הפשע.

שלמה דן נחשון: לאור זאת, יחד עם המשטרה הוחלט להמשיך בכל חלקי הארץ ולנקות את העסק הזה אחת ולתמיד באופן יסודי.

שלמה דן נחשון: למה אני משבח את מר אריה זייף?

שלמה דן נחשון: כי כל אימת שפנינו לאריה זייף ואמרנו שיש בעיה הוא הקציב את הכסף.

שלמה דן נחשון: לא מדובר פה במיליוני שקלים אלא על סכום קטן מאוד שגוף פרטי מאורגן כמו שצריך יכול להשקיע כדי לטפל בבעיה.

שלמה דן נחשון: אני עבדתי בזה 14 שנים.

שלמה דן נחשון: עובדה שעד 1998 התופעה הזאת לא היתה קיימת.

שלמה דן נחשון: היא התחילה כאשר אנחנו הפסקנו לטפל בה.

שלמה דן נחשון: לפני כן העסק הזה חוסל.

שלמה דן נחשון: צריך לעשות דבר פשוט מאוד, להקים רשת מודיעין ארצית שתוכל לדעת כל פרט ופרט, כל מה שקורה.

אבשלום וילן: מה אתה גילית ב-1998?

שלמה דן נחשון: ב-1998 גיליתי את כל ראשי המפיה, את כל ראשי הרשת, את כל הפעילות שלהם.

שלמה דן נחשון: הבאנו צילומים וסרטים, הבאנו מידע על מוקדי פעילות, הבאנו כל מיני דברים והמשטרה היתה צריכה רק לבוא ולאסוף את זה אך בדיוק כאשר הגענו לזה ניתנה הוראה להפסיק את הפעילות.

אבשלום וילן: מי נתן את ההוראה להפסיק את הפעילות, המשטרה?

שלמה דן נחשון: מר רוני בר-און, שהחליף את מר אריה זייף כיושב-ראש המועצה, נתן הוראה להפסיק את הפעילות.

אתי לבני: למה הוא הפסיק את פעילות חברת החקירות?

אתי לבני: איך הוא נימק את זה?

אריה זייף: כל יושב-ראש מועצה מחליט איך לפעול ובאיזו דרך לתקוף את הבעיה.

אריה זייף: כאשר מר רוני בר-און התמנה להיות יושב-ראש המועצה הוא חשב שניתן לתקוף את הבעיה הזאת בדרכים אחרות.

אריה זייף: לא נתקבלה פתאום החלטה לעזוב את העניין.

אריה זייף: הוא נקט בדרכים אחרות.

אבשלום וילן: חבר הכנסת בר-און יגיע לכאן ויגן על עצמו.

אבשלום וילן: אנחנו עוסקים כעת בתופעה.

שלמה דן נחשון: מר אריה זייף טועה בעובדות.

שלמה דן נחשון: זה לא היה כך.

שלמה דן נחשון: אני מכיר מה שאירע בשטח.

שלמה דן נחשון: אני יודע שמיגרנו את התופעה.

שלמה דן נחשון: יש הרבה מסמכים שמעידים על כך.

אבשלום וילן: מר נחשון, הצגת לוועדה חומר רב.

אבשלום וילן: אתה אומר שהמשטרה טיפלה.

אבשלום וילן: אני יודע שבסופו של דבר המשטרה העמידה שלושה אנשים לדין והם יצאו בעונשים מגוחכים למדי.

אבשלום וילן: ציינת פה שמות של ראשי הפשע, כולל מידע דרך אילו חברות הם מגלגלים את כל זה.

אבשלום וילן: מדוע זה לא נגמר בהרשעות?

שלמה דן נחשון: מכיוון שהיה צריך להמשיך.

שלמה דן נחשון: למשטרה אין כוח-אדם בלתי מוגבל להמשיך להתעסק בזה.

שלמה דן נחשון: אנחנו היינו צריכים להמשיך ולהביא לה ראיות.

שלמה דן נחשון: היינו בשלב של המצאת הראיות אך זה נקטע במרץ 1999.

שלמה דן נחשון: יש פה מאמר מ-1999 על איגוד השופטים, כאשר התחלנו לגלות את התופעה.

שלמה דן נחשון: רצינו לחקור את זה אך שום דבר לא קרה.

שלמה דן נחשון: מר סווירי נתן הוראה להפסיק את הפעילות.

שלמה דן נחשון: אביא לכם עשרות מסמכים.

שלמה דן נחשון: יש מכתבים של המועצה להסדר ההימורים בספורט אל כל תחנות המשטרה הקובע שההימורים הבלתי חוקיים נפסקו, ומר זייף גם אמר את זה בבירור במסיבת עיתונאים, אבל הוא אמר שצריך להמשיך להילחם בתופעה.

שלמה דן נחשון: מה אתה מצפה מהמשטרה?

שלמה דן נחשון: על סמך חומר שאנחנו הגשנו הוקם צח"מ משטרתי וזה עלה להם הון תועפות.

שלמה דן נחשון: התחלנו לעבוד ועמדנו לפצח את העניין אך במרץ 1999 ניתנה הוראה להפסיק.

שלמה דן נחשון: יתכן שאני לא מצאתי חן בעיניו, אין בעיה, אבל הוא היה צריך להעביר את הטיפול למישהו אחר בצורה מסודרת, והייתי מוכן לעזור לו.

שלמה דן נחשון: הקמתי רשת מודיעין שעלתה למועצה הון תועפות ובמחי-יד ביטלו אותה.

שלמה דן נחשון: זה כואב לי.

שלמה דן נחשון: אין לי ריב עם המועצה.

אבשלום וילן: בואו נעזוב את הנושאים הפרסונליים.

אבשלום וילן: אנחנו עוסקים כרגע בתופעה.

אבשלום וילן: בתיקים שהעברת לוועדה כתבת שהוקמו 3 מרכזים חדשים שניהלו "בנקים", ואתה מפרט את כל החברות: כסיף מימון והשקעות בבעלות גבריאלי עזרא, ורדי דרור ושלמה חלי; ארע"ש נכסים והשקעות בבעלות גבריאלי ראובן, גבריאלי עזרא ושאשא אריה; ארי"מ סחר והשקעות בבעלות גבריאלי משה, ורדי אילן ושגיב יפתח; וכולי וכולי.

אבשלום וילן: אני רואה פה חברות בבעלות טיסונה יוסף, מימון רמי ואחרים.

אבשלום וילן: אתה כותב פה שבין ראשי הגובים נמצאים פליקס אבוטבול ז"ל ובנימין חכים אשר על-פי מידע מודיעיני שטרם אומת גובים חובות מבעלי חוב שהפסידו בהימורים ולקחו מהם כלי רכב.

אבשלום וילן: לרשותם "חיילים" הפועלים לפי הוראותיהם.

אבשלום וילן: אתה כותב פה על מארגני ההימורים בחולון ובהרצליה.

אבשלום וילן: וגם ישראל כהן בעצמו העיד כאן בוועדה שהוא הרגיש שהוא מאוים על-ידי מהמרים בהימורים בלתי חוקיים.

אבשלום וילן: כל החומר הזה הועבר למשטרה אך נאמר לנו על-ידי המשטרה שמה שיצא בסוף, נגד 6 חשודים נמצאו ראיות להגשת כתב אישום והם הורשעו וקיבלו קנסות של בין 2,500-15,000 שקל וכן מאסר על תנאי והוטלו עליהם ערבויות.

אבשלום וילן: זה תופעה שאני מנסה להבין אותה.

אבשלום וילן: הממצאים בדוח שלך הם חמורים מאוד אך כאשר זה עבר למשטרה והגיע לטיפול זה נגמר במין כתבי אישום קטנים למדי ועונשים קלים יחסית, בעוד שהתופעה מתרחבת ומתמשכת.

אבשלום וילן: אני יכול לצטט מה שאמר לי האלוף במילואים יום-טוב סמיה, יושב-ראש המועצה להסדר ההימורים בספורט, שהוא אדם אמיץ שהלך בעצמו לחקור את התופעה.

אבשלום וילן: הוא סיפר לי על אותם מקומות, אותם "בנקים" בתל-אביב ובישובים אחרים.

אבשלום וילן: הוא ביקר בהם וראה איך העסק הזה מתנהל ומה סדרי הגודל של הכסף שזורם שם.

אבשלום וילן: בעצם למרות כל החומרים האלה לא הגיעו להרשעות משמעותיות ולא היה טיפול אמיתי על אף שמדובר באנשים שמוכרים לציבור.

אבשלום וילן: אני רוצה להבין ממך מה בעצם קרה.

שלמה דן נחשון: יש מה שנקרא תפיסה ראשונה.

שלמה דן נחשון: בית-המשפט תמיד מתייחס לקולא אל אנשים שנתפסים פעם ראשונה.

שלמה דן נחשון: יש פה פיתויים עצומים, מתגלגל פה הון עתק.

שלמה דן נחשון: אז היו אנשים במצוקה כספית שהסבירו לבית-המשפט ובית-המשפט באמת פסק לקולא בפעם הראשונה.

שלמה דן נחשון: אבל אם אותו אדם יתפס פעם שנייה או פעם שלישית הוא יישלח לבית-הסוהר לשנים רבות.

שלמה דן נחשון: יש כמה פסקי-הדין שבית-המשפט מזהיר את המהמר, שהפעם הם מוותרים לו ומקלים עליו אבל אם יחזור לסורו הוא יצטרך לתת את מלוא הדין.

שלמה דן נחשון: לכן כשאנחנו עבדנו עם הצח"מ המשטרתי המיוחד – ותיכף אתן לך את הפרוטוקול של הצח"מ המשטרתי – אמרנו שאנחנו נמשיך לעסוק בנושא הזה ונגיע אל ראשי הפשע.

שלמה דן נחשון: המשטרה חיפשה פה את הפשע המאורגן והאלים, את הגבייה האלימה, את אותו אבוטבול וכל מיני "חיילים" נוספים.

שלמה דן נחשון: אבל החקירה נקטעה באיבה ואני לא מבין מדוע.

שלמה דן נחשון: אני יודע שהיה צריך להמשיך.

שלמה דן נחשון: אני לא אומר ש"ארגוס" היה צריך להמשיך בזה אבל את רשת המודיעין היה צריך להשאיר, היא הוכיחה את עצמה במשך 14 שנים.

שלמה דן נחשון: אנחנו ידענו מה קורה בשטח לגבי כולם, כל "ציוץ" וכל דבר הכי קטן: לגבי השופטים ולגבי השחקנים ולגבי העסקנים.

שלמה דן נחשון: אי אפשר להביא חצי מעם ישראל למשפט אבל בהחלט אפשר להביא חלק מהם למשפט, את המוקדים העיקריים שמפעילים את העניין צריך היה להביא לדין.

שלמה דן נחשון: אז היו תופסים אותם פעם אחת והיו מקבלים עונש לקולא, 3 חודשים, ופעם שנייה היו מקבלים 3 שנים, ואף אחד לא שֹש להיכנס לבית-סוהר.

אבשלום וילן: אני מבין שאתה טוען שעד 1998 היתה עבודה מסודרת, שהתחלתם לגלות עובדות, הוקם צח"מ והוגשו כתבי אישום ראשונים.

אבשלום וילן: אתה מעריך שאם המאמץ הזה היה נמשך היה סיכוי טוב להתלבש על כל המערכת המאורגנת ולטפל בתופעה טיפול שורש.

אבשלום וילן: הטענה העיקרית שלך היא שמ-1998 לא עבדו בצורה סיסטמתית ובעצם עולם ההימורים הבלתי חוקיים בכדורגל עלה ופרח והגיע לסכומים שמתגלגלים היום – 2 מיליארד דולר, 3 מיליארד דולר, כל אחד מציין סכום אחר – ובעצם אין שום טיפול מערכתי בנושא.

שלמה דן נחשון: אמרת את זה בצורה מדויקת.

שלמה דן נחשון: זאת האמת העובדתית וכך צריך לראות את הדברים.

אבשלום וילן: עו"ד אורי שילה, נציג ההתאחדות לכדורגל, יש לך אולי מה להוסיף?

אבשלום וילן: יש פה האשמה קשה מאוד, שבעצם במשך 5 שנים אין טיפול בתופעה.

אבשלום וילן: מי יודע לתוך אילו עומקים זה חדר בתחום הכדורגל.

אורי שילה: קודם כול, אני לא שמעתי שזאת האשמה כלפי ההתאחדות לכדורגל.

אורי שילה: ההתאחדות לכדורגל עוסקת ועסקה שנים רבות בנושא הטיית משחקים ובנושא מתן שוחד וקבלתו.

אורי שילה: אנחנו צריכים להבין שפרשת "השופטים באדום" היא בעצם תוצאה של אותם חסרי חוליות או חלשי אופי, הם בעצם השוליים של התופעה והם הסוף שלה.

אורי שילה: השופטים נגדם הוגשו כתבי אישום הם כולם כמובן, כמו שאמר מר זייף, בחזקת חפים מפשע אבל כל מי שחשוד בפרשה הזאת או בפרשות אחרות הוא קצה הקרחון.

אורי שילה: התופעה של ההימורים הבלתי חוקיים גורמת לאנשים להטות משחקים ולנסות לקנות משחקים או למכור משחקים.

אורי שילה: ההתאחדות לכדורגל במשך שנים, באמצעות חברת "מודיעין אזרחי", הוציאה דוח מקיף בנושא הימורים בלתי חוקיים שהועבר למשטרת ישראל וגם הוציאה דוח סיכום על כל החקירות שהיא עשתה בנושא קניית משחקים ומכירתם וניסיון להטיית משחקים.

אורי שילה: אתם צריכים להבין שההתאחדות לכדורגל היא גוף וולונטרי והיא לא יכולה להיות הגוף שמוביל את הפעילות הזאת.

אורי שילה: אין לה את האמצעים הכספיים ואין לה את הסמכויות החוקיות.

אורי שילה: ההתאחדות לכדורגל יכולה לעשות, ועושה, את הדברים הבאים: אל"ף, היא חוקרת פרשות פנימיות שלה, את כל הפרשות הכפופות לדין משמעתי.

אורי שילה: כאשר מתגלה פן פלילי בעבירה, כלומר דברים שהם פליליים בהתאם לחוק העונשין, היא מחויבת להעביר את זה למשטרת ישראל, בדיוק כמו שקרה בפרשה של מכבי אחי-נצרת, ומרגע שהיא מעבירה למשטרת ישראל היא מקבלת הוראה להפסיק לפעול בעניין.

אורי שילה: ההתאחדות לא יכולה להמשיך ולהעמיד לדין בבית-הדין המשמעתי שלה כל עוד העניין נחקר במשטרת ישראל.

אורי שילה: חבל מאוד שנציגי משטרת ישראל לא נמצאים פה.

אורי שילה: יש חקירות שהועברו אליהם וחשדות שהועברו אליהם כבר לפני 2-3 שנים ועד היום לא הוגשו כתבי אישום, ועד היום גם נמנע מההתאחדות לכדורגל לפעול בצורה פנימית משמעתית.

אורי שילה: כל חשד שיש לנו וכל מידע שיש לנו אנחנו מעבירים למשטרת ישראל.

אורי שילה: בפרשת מכבי אחי-נצרת קיבלנו אישור רק לפני שבועיים להעמיד לדין, וזה דבר שאנחנו נעשה בקרוב.

אורי שילה: בי"ת, פרט לחקירות אנחנו יכולים להחמיר בענישה הפנימית שלנו.

אורי שילה: אני יכול לספר לכם כדוגמה, רק כדי לסבר את האוזן, שקבוצת הפועל טובא הורשעה בעבר והורדו לה 15 נקודות ליגה עם עונש על תנאי על הפסקת פעילות בגלל שזאת היתה הרשעה ראשונה.

אורי שילה: מי שמבין בעולם הכדורגל יודע שזאת ענישה חמורה מאוד.

אורי שילה: כלומר, כגוף וולונטרי, במה שיש לנו סמכויות וביכולות שלנו אנחנו נחקור ונעביר מייד למשטרת ישראל.

אורי שילה: בכל הקשור לענישה אנחנו נחמיר את הענישה.

אורי שילה: אבל אתם צריכים להבין שאותם שופטים חשודים לכאורה ואותם אנשים הם השוליים של התופעה, כמה תפוחים רקובים כאלה יש בכל מערכת.

אורי שילה: התופעה הגדולה של כל המהמרים צריכה להיות מטופלת בהובלה של משטרת ישראל ובשיתוף של כל הגופים.

אורי שילה: ההתאחדות לכדורגל כמובן תסייע במה שהיא יכולה לסייע אבל צריך להבין שהיא לא יכולה להוביל את המהלך.

אורי שילה: גם לא שמעתי שמר נחשון טוען שמה שאירע מ-1998 ועד היום הוא באשמת ההתאחדות לכדורגל.

שלמה דן נחשון: חס וחלילה.

אבשלום וילן: נאמר לי פה שבהנהלת איגוד השופטים עדיין מכהן מר בסאם סולימאן למרות שהוגש נגדו כתב אישום במסגרת "השופטים באדום".

אריה זייף: מר בסאם סולימאן הוא לא חבר הנהלת איגוד השופטים.

אריה זייף: חברים בהנהלת איגוד השופטים: מר אריה זייף – יושב-ראש, מר צבי רוזן – יושב-ראש הוועדה המקצועית, ניצב בדימוס גבי לסט ומר דאוד סוהיל, שופט בין-לאומי לשעבר.

אריה זייף: מר בסאם סולימאן הוא חבר הנהלת ההתאחדות לכדורגל.

אריה זייף: זה גוף אחר שלא קשור לאיגוד השופטים.

אורי שילה: מר בסאם סולימאן הוא חבר הנהלת ההתאחדות לכדורגל.

אורי שילה: רק לפני יומיים הוא חזר מחוץ-לארץ לאחר שעמד בראש משלחת של ההתאחדות לכדורגל.

אורי שילה: באותם ימים עוד לא הוגש נגדו כתב אישום ולא היה שום דבר.

אורי שילה: כיום, לאחר שהוגש כתב אישום, עמדת היועץ המשפטי של ההתאחדות לכדורגל ניתנה, כמו גם עמדת ההתאחדות עצמה.

אורי שילה: אם מר בסאם סולימאן, לאחר שהוא חזר ויפגשו איתו, לא ישעה את עצמו, ההתאחדות, באמצעות הגופים המוסמכים שלה, תעשה את זה עד לתום ההליך הפלילי.

אורי שילה: לא כאמצעי ענישה אלא כאמצעי מנהלי כדי לקבל את אמון הציבור שאדם שחשוד לכאורה במעשים כאלה לא יכהן בהנהלה שלנו עד שלא יתברר האם הוא באמת זכאי או אשם.

אורי שילה: אם הוא לא ישעה את עצמו ההתאחדות לכדורגל תשעה אותו תוך כמה ימים.

אריה זייף: אני רוצה להוסיף שמאז התפוצצה הפרשה והמשטרה החלה בחקירה כל השופטים שהיו בחקירות הושעו משיפוט ומפעילות, וזה ימשיך כך עד שבית-המשפט יאמר את דברו.

אתי לבני: מר נחשון אמר שהשבר הגדול היה כאשר החקירות הופסקו.

אתי לבני: הוא אמר גם – וזה מופיע במסמכים שהעברת – שמר רוני בר-און הציע להעביר את זה להתאחדות לכדורגל, שזה ייחקר במסגרת ההתאחדות, שזה המקום הנכון לטפל.

אתי לבני: מה קרה עם העניין הזה?

שלמה דן נחשון: לא קרה שום דבר.

שלמה דן נחשון: החקירות פשוט הופסקו באופן טוטלי.

שאול שניידר: זה לא מדויק.

שאול שניידר: למיטב ידיעתי המועצה להסדר ההימורים בספורט מבצעת חקירות שוטפות במסגרת הפעילות השוטפת שלה בכל התחנות שבהן מתקיימים הימורים חוקיים.

שאול שניידר: היתה תופעה שגורמים עבריינים ניסו להשתלט על תחנות ההימורים שמפעילה המועצה ולקיים שם הימורים לא חוקיים.

שאול שניידר: חברת החקירות שעובדת איתנו פועלת מדי יום ומדי שעה למנוע את התופעה הזאת.

שאול שניידר: במהלך השנה האחרונה לא התגלו מקרים מסוג זה.

שאול שניידר: היו בעבר, כפי שציין מר זייף, כמה מקרים שבהם נשללה הזכות של בעלי תחנות להמשיך ולנהל את התחנות.

שאול שניידר: כיום חברת החקירות שאנחנו מעסיקים עוסקת בפעילות של מניעה בתחום השיפוט שלנו בלבד.

שאול שניידר: אנחנו לא עוסקים היום בעבודת מודיעין משטרתית.

אבשלום וילן: אני חושב שיש פה איזה אי-הבנה.

אבשלום וילן: אני דיברתי על תופעה – וזה גם החומר שחברת "ארגוס" העבירה לנו – של הימורים לא רק בתחנות חוקיות אלא בתחנות בלתי חוקיות.

אבשלום וילן: סיפר לי יושב-ראש המועצה שהוא בעצמו נכנס בהסוואה וראה איך "בנק" כזה עובד בתל-אביב.

אבשלום וילן: מדובר על 2 מיליארד דולר, ומר זייף ציין את האינטרנט, את כל הדרכים המתוחכמות להפעיל "בנקים" לכל דבר.

אבשלום וילן: אני לא רוצה לחשוף פה מידע מודיעיני אבל גם מה שאמרת על השנה האחרונה איננו מדויק.

אבשלום וילן: אתם עוקבים כל הזמן אחר ההימורים הבלתי חוקיים.

אבשלום וילן: יש רשתות שעובדות במקביל שמגלגלות בין מיליארד ל-2 מיליארד דולר בשנה.

אבשלום וילן: אתם יודעים את זה.

אבשלום וילן: אולי התופעה הזאת וסדרי הגודל שלה "גדולים" על המועצה להסדר ההימורים בספורט.

אבשלום וילן: הוזכרו פה שמות שחלקם הגדול – בואו נגיד את זה ביושר – מחוברים לראשי השלטון בישראל.

אבשלום וילן: לכן אני חושב שאין מנוס, אם רוצים להציל את הכדורגל הישראלי, אם רוצים להציל את הספורט הישראלי מהשחיתות המלווה כל מקום שיש בו הימורים בלתי חוקיים צריך להעביר את הנושא הזה לטיפול ברמה הלאומית.

אבשלום וילן: אני מתכוון לפנות לשרת החינוך, התרבות והספורט בבקשה להציע לממשלת ישראל להקים בנושא הזה ועדת חקירה ממלכתית בראשות שופט.

אבשלום וילן: בדוח הזה מוזכרים – אתן את זה אחר-כך לתקשורת – שמות של אנשים מהבכירים ביותר בעולם הפשע.

אבשלום וילן: האם מישהו חושב, עם כל הכבוד לחברת החקירות שתיקח המועצה להסדר ההימורים בספורט ועם כל הכבוד למר נחשון מחברת "ארגוס", שיש להם את היכולת הטכנית להתמודד עם זה?

אבשלום וילן: אמר מר זייף, ובצדק, שהוטלו קנסות של 3,000-15,000 שקל.

אבשלום וילן: מה זה אפילו שנה עד 3 שנים מאסר כאשר שולחים את ה"חיילים" וה"לווייתנים" בעצם מחוץ לכל הסיפור?

אבשלום וילן: הרי יש פה תמונות, יש פה תיעוד, בתיקים האלה הכול "על חם".

אבשלום וילן: עובדה שהחומר הזה כולו היה בידי המשטרה.

אבשלום וילן: אגב, אני רוצה שהוועדה תדע, במשך שנה וחצי לא הצלחתי להגיע אל החומר.

אבשלום וילן: אני אומר את זה אל מול המצלמות.

אבשלום וילן: אמרו לי עורכי-דין מכובדים מאוד שעסקו בנושא מטעם המוסדות המלווים שהם חיים בפחד.

אבשלום וילן: אתה מבין מה זה לעסוק בחומרים האלה?

אבשלום וילן: זה יכול להיגמר ברצח, תבין.

אבשלום וילן: ולכן לא נגעו בזה.

אבשלום וילן: ולכן מ-1998 לא עוסקים בנושא.

אבשלום וילן: עכשיו כשהוגשו כתבי אישום בפרשת "השופטים באדום" כל הארץ רועשת אבל החומרים האלה, שהם חומרי גלם, מעידים על תופעות חמורות ביותר.

אבשלום וילן: אני יודע, הרי הוועדה עוסקת בזה לא רק מהיום.

אבשלום וילן: נפגשתי עם אנשי המועצה להסדר ההימורים בספורט, הם היו פה בוועדה כבר 3 פעמים, ונפגשתי עם מפכ"ל המשטרה.

אבשלום וילן: עם מי לא דיברנו על זה?

אבשלום וילן: אנשים לא מכחישים את קיום התופעה.

אבשלום וילן: רק אומרים: ידינו קצרות מלהושיע.

שלמה דן נחשון: סלח לי, אני רוצה להדגיש שאין לבוא בטענה אל משטרת ישראל.

שלמה דן נחשון: יש במדינה בעיות חמורות הרבה יותר, שזה לא המקום לדבר עליהן.

אבשלום וילן: המפכ"ל אמר את זה ביושר.

אבשלום וילן: המפכ"ל היה פה לפני שנה וחצי ואמר: אנחנו מטפלים בפיגועים, אנחנו מטפלים בטרור, אנחנו מטפלים בפשיעה.

אבשלום וילן: אני לא בא בטענות אבל אני טוען דבר אחד, אם רוצים שהספורט הישראלי יתנהל בצורה נורמלית מוכרחים לנקות את התופעה הזאת.

אבשלום וילן: זה לא 2 מיליארד דולר אלא זה 9 מיליארד שקל.

אבשלום וילן: 9 מיליארד שקל – אם היו משלמים על זה מס הכנסה כדין זה בלבד היה מכניס לקופת המדינה 4 מיליארד שקל, שזה בלבד חצי מהקיצוץ שממשלת ישראל עושה היום.

אבשלום וילן: שיהיה ברור, מתגלגלים פה סכומי עתק.

אבשלום וילן: היום התפרסם דוח בעיתונות, זה אפס קצהו לעומת מה שהקטע הזה לבדו מגלגל.

אבשלום וילן: מר נחשון, יש לך זכות יוצרים, אתה חקרת את המקרה והגשת את החומר למשטרה.

אבשלום וילן: במשך שנה וחצי המתנתי לאישור המשטרה כדי שהוועדה תקבל את החומר.

אבשלום וילן: אנחנו חיכינו עד שיוגשו כתבי אישום כדי שנוכל להתייחס לתופעה.

אבשלום וילן: אני מציע שהוועדה תקבל החלטה להעביר את החומר הזה לממשלת ישראל, באמצעות שרת החינוך, התרבות והספורט, ולהמליץ לממשלה על הקמת ועדת חקירה ממלכתית בראשות שופט אשר תבדוק את כל התופעות הללו.

אבשלום וילן: אני חושב שהם יצטרכו לבצע שינויי חקיקה.

אבשלום וילן: אנחנו בוועדה, יחד עם הממשלה, ניזום שינויי חקיקה, החמרה דרסטית של הענישה ונתחיל לטפל ברצינות בתופעת ההימורים הבלתי חוקיים בספורט.

אבשלום וילן: אנחנו מכירים את מצוקת המִתקנים, את מצוקת הטוטו.

אבשלום וילן: אני אומר לכם, אפשר להכפיל את התקציבים שם לפחות פי שניים בכספים שיגיעו למס הכנסה ובכספים שבאמת ילכו לספורט.

אבשלום וילן: פה מדובר – אני לא רוצה לחזור על שמות, אני לא בדקתי אותם – על שמנא וסולתה של עולם הפשע הישראלי.

אבשלום וילן: אין מנוס אלא להתחיל להתמודד ברצינות עם התופעה.

אילן שלגי: אני מתנצל שלא יכולתי לבוא קודם.

אילן שלגי: קודם כול, תבורך על כך שכינסת את הישיבה הזה.

אילן שלגי: שנית, אני בשום אופן לא יכול לקבל את ההודעה שיש סיכוי לעסקות טיעון.

אילן שלגי: אני סבור שאם הפרקליטות מצאה לנכון להגיש כתבי אישום אז שתואיל לטרוח וגם להתאמץ להוכיח אותם.

אילן שלגי: שלא יעשו לעצמם חיים קלים.

אילן שלגי: יש כאן לכאורה עבירות חמורות מאוד.

אילן שלגי: אני כמובן אשמח מאוד אם כל הנאשמים יזוכו אבל צריך למצות את ההליך ולא לעשות עבודה קלה של עסקאות טיעון.

עודד הכט: אני שימשתי כמזכיר ועדת סטרשנוב וכמרכז הוועדה.

עודד הכט: אני רוצה להזכיר שהסיבה להקמת הוועדה היתה הנושא של "השופטים באדום" וזה הרקע להקמתה.

עודד הכט: בדוח ועדת סטרשנוב יש קטע בנושא הזה, ומר זייף היה גם אחד העדים בוועדה.

עודד הכט: דוח ועדת סטרשנוב עומד עכשיו על הדוכן במשרד החינוך, התרבות והספורט והשרה מטפלת בנושא הזה יחד עם משרד ראש הממשלה.

עודד הכט: כך שאולי אפשר לקשור בין הדברים כדי לקדם את הנושא.

עודד הכט: ברור לי שזאת צריכה להיות פעולה מערכתית.

עודד הכט: לא גוף אחד יכול לטפל בזה אלא כל גופים המעורבים, כולל כמובן משרד החינוך, התרבות והספורט, המשטרה, ממשלת ישראל, ההתאחדות לכדורגל וכדומה.

אבשלום וילן: אין ספק שצריכה להיות פעולה מערכתית.

אבשלום וילן: מר עודד הכט, אני מצוי בנושא הזה כבר שלוש שנים.

אבשלום וילן: ראיתי שהזמן פה כאילו עומד מלכת.

אבשלום וילן: בהתחלה אמרו לי שיש בעיה עם החומר של מר נחשון, שהוא חומר סודי.

אבשלום וילן: לאחר מכן, אחרי דיונים של חצי שנה הסכימו לשחרר אותו.

אבשלום וילן: חיכיתי חצי שנה, אמרתי לעצמי: יש את פרשת "השופטים באדום", אני לא רוצה לערב שמחה בשמחה.

אבשלום וילן: היום הגישו כתבי אישום.

אבשלום וילן: גם ועדת סטרשנוב פרסמה את מסקנותיה.

אבשלום וילן: אני חושב שצריכה לצאת המלצה ברורה של ועדת החקירה הפרלמנטרית בנושא האלימות בספורט לממשלת ישראל לפתוח בחקירה רצינית בראשות שופט ו"להתלבש" על השוק הזה של 2 מיליארד דולר, או מיליארד דולר – על כל פנים רק במסים יש פה כמעט חצי מהגירעון שהמדינה רוצה לגבות – ולהציל את הכדורגל.

אבשלום וילן: כאשר ראיתי את כתבי האישום התחלחלתי ואמרתי לעצמי: אולי זה רק קצה קרחון.

אבשלום וילן: שמענו כאן עדויות, כולל מאנשים רציניים מאוד, עורכי-דין בישראל בעלי משרדים מכובדים, שאמרו שהם מפחדים לעסוק בזה: אתה יודע על איזה סכומי עתק מדובר פה?

אבשלום וילן: אתה יודע מה יכול לקרות מחר לילדינו?

אבשלום וילן: אתה יודע עם מי אתה בכלל הולך להתעסק?

אבשלום וילן: אנשים רגועים ושקולים אמרו דברים חמורים מאוד.

אבשלום וילן: לכן אני חושב שאין ברירה, אנחנו נגמור את פרשת "השופטים באדום" כך או אחרת אך יצוצו פרשיות אחרות.

אבשלום וילן: הכסף הוא כל-כך גדול, ויכולת ההשפעה של הימורים להטיה של משחקים היא כל-כך גדולה שאין כאן על מה לדבר.

אבשלום וילן: נכנס עכשיו חבר הכנסת רוני בר-און, יושב-ראש ועדת הכנסת, והוא יוכל לענות למר נחשון.

אבשלום וילן: מר נחשון הופיע בוועדה בדיון על ההימורים הבלתי חוקיים.

אבשלום וילן: הוא טען שעד 1998 הוא עבד בגיבוי מלא של המועצה להסדר ההימורים בספורט עם צוות חקירה של משטרת ישראל אולם כאשר אתה נכנסת לתפקידך החלטת לשנות מדיניות והלכת לכיוונים אחרים ואז בעצם הפעולה הזאת של הצח"מ והחקירות בנושא ההימורים הבלתי חוקיים נפסקה.

אבשלום וילן: זאת היתה הטענה.

אבשלום וילן: באותו רגע עצרתי את הדיון ואמרתי שאני לא אמשיך עד שאתה תגיע.

רוני בר-און: בינואר 1998 מוניתי לתפקיד יושב-ראש המועצה להסדר ההימורים בספורט.

רוני בר-און: היה לי העונג והכבוד להחליף את מר אריה זייף שכיהן בתפקיד במשך שנים רבות ועשה עבודה נפלאה.

רוני בר-און: בין יתר הדברים, בדקתי עלויות והוצאות של המועצה.

רוני בר-און: מצאתי שהמועצה קיבלה במשך למעלה מ-15 שנים שירותי חקירות מחברה בשם "ארגוס", שמנהלה הוא מר נחשון.

רוני בר-און: ההוצאות היו ענקיות והתוצאות היו כמעט אפס.

רוני בר-און: כל הדברים אלה נדונו בבתי-המשפט בהרבה ערכאות.

רוני בר-און: חברת "ארגוס" לא נבחרה במכרז ובלי כל קשר לפעילות שלי, גם מבקר המדינה באחד הדוחות שלו ביקר את המועצה על העניין הזה.

רוני בר-און: אבל הדבר העיקרי היה היעדר תוצאות.

רוני בר-און: היו תוצאות בשוליים אבל המלחמה בהימורים הלא חוקיים לא התקדמה.

רוני בר-און: המועצה שילמה מיליוני שקלים בשנה לאיש הזה כדי לקבל אפס תוצאות.

רוני בר-און: מה שהכעיס אותי במיוחד, שההוצאות הגדולות הלכו עבור תשלום לסוכנים לא מזוהים וללא קבלות ושהדוחות היו ברמה לא טובה.

רוני בר-און: בנובמבר 1998 החלטתי להפסיק את העבודה שלו וההחלטה בוצעה במרץ-אפריל 1999.

רוני בר-און: ביטלתי את ההעסקה של חברת "ארגוס" לא בגלל שחשבתי שלא צריך להילחם בהימורים הבלתי חוקיים אלא בגלל שחשבתי שזה כסף זרוק.

רוני בר-און: באותה תקופה נפגשתי עם ראש אגף החקירות, מר יוסי סדבון – יש על זה נייר, אני אמציא לכם אותו – ואמרתי לו: זה כישלון טוטלי, ההימורים הלא חוקיים הורסים את הטוטו והורסים את הפיס.

רוני בר-און: הצעתי להילחם בזה כמו שפעלו בזמנו במלחמה בגניבות הרכב.

רוני בר-און: כאשר גנבו רכבים לשטחים ופירקו אותם חברות הביטוח פשוט התפרקו כלכלית ואז חברות הביטוח סייעו במימון הקמת יחידה במשטרה שתפעל במלחמה הזאת.

רוני בר-און: גם כאן באתי אל מר סדבון ואל מר וילק והצעתי להם: הטוטו ייתן שליש, הפיס ייתן שליש והממשלה תיתן שליש ונקים יחידה משטרתית.

רוני בר-און: כמה צריך – 50 חוקרים, 20 מכוניות?

רוני בר-און: אפשר לקדם את זה בקלות.

רוני בר-און: אך כמו במערכות האלה, זה נטחן עד דק אך שום דבר לא בוצע.

רוני בר-און: המלחמה בהימורים הבלתי חוקיים היא חשובה אך חברת החקירות לא עשתה די.

רוני בר-און: במקרה הטוב היא תפסה איזה בעל דוכן שלנו שקיבל הימורים לא חוקיים.

שלמה דן נחשון: אתה טוען שמר אריה זייף נתן לי במשך 14 שנים כסף בחינם?

אריה זייף: אל תכניס אותי לעניין.

אריה זייף: אני יושב פה כיושב-ראש איגוד השופטים.

רוני בר-און: בתקופתי לא הוגש אף כתב אישום כתוצאה מהפעילות של חברת החקירות "ארגוס" 10 או 15 שנים קודם.

רוני בר-און: מר נחשון נתן לי תיקים עבי כרס, הבאתי את זה למפכ"ל וילק בנוכחותו, יחד עם המנכ"ל ועם מר יצחק שני.

רוני בר-און: כשביררתי אצל המפכ"ל מה קורה עם החומר הוא אמר שאי אפשר להיעזר בו.

רוני בר-און: לא עשו עם זה כלום.

שלמה דן נחשון: הוקם צח"מ על סמך החומר הזה.

אבשלום וילן: אני מודיע שכל הנושא האישי יימחק מהפרוטוקול.

אבשלום וילן: אני חוזר לנושא עצמו ומסכם.

אבשלום וילן: בעיית ההימורים הבלתי חוקיים היא בעיית אמת.

אבשלום וילן: מדובר פה בשוק שמגלגל בין מיליארד ל-2 מיליארד דולר בשנה.

אבשלום וילן: כל המידע שקיים ברשותנו בתחום הזה יועבר להמשך טיפול.

אבשלום וילן: אני אפנה לשרת החינוך, התרבות והספורט בהצעה להקים ועדת חקירה ממלכתית בראשות שופט ואני מקווה שהיא תביא את זה לממשלה.

אבשלום וילן: אני מקווה שזה יעשה סוף-סוף סדר בנושא הזה.

אבשלום וילן: מבחינת מס הכנסה מדובר פה על 4 מיליארד שקל שאפשר לגבות.

רוני בר-און: הרבה יותר.

רוני בר-און: במס הכנסה יש כאן קושי מכיוון שאין כרגע מס הכנסה על פעילות של הפיס או של המועצה להסדר ההימורים בספורט.

רוני בר-און: מה שהולך להיות מופעל זה מס על זכיות.

רוני בר-און: אבל הסכנה הגדולה בהימורים הלא חוקיים זה לא המיסוי אלא זה הכלכלה השחורה מתחת לשולחן.

רוני בר-און: מדינת ישראל תתרסק אם תהיה לה כלכלה שחורה של 10 מיליארד שקל שפנויים להימורים.

רוני בר-און: תחשוב מאיפה בא הכסף הזה.

רוני בר-און: בהימורים הלא חוקיים זה הכול כסף שלא עבר קודם דרך מכבסות המס.

רוני בר-און: זה הסקנדל.

רוני בר-און: הכיוון הוא לא למסות את הכסף שהולך להימורים הלא חוקיים אלא לאתר אותו, לשים אותו על השולחן.

אבשלום וילן: לכן אני אפנה לאחר הדיון הזה אל שרת החינוך, התרבות והספורט ואציע לה את ההצעה.

אבשלום וילן: בפרשה של "השופטים באדום" הוגשו כעת כתבי אישום וזה הלך למסלול משפטי.

אבשלום וילן: לגבי היקף התופעה, יכול להיות שנאמץ את ההצעה להקים רשות מיוחדת ללחימה בהימורים הבלתי חוקיים.

אבשלום וילן: עובדה שבשלב זה לא נעשה דבר ואנחנו צריכים לקדם את המאבק.

אתי לבני: הייתי מציעה לזמן לוועדה את פרקליטת המדינה ואת הנהלת בתי-המשפט ולבקש מהם להחמיר בעונשים.

אתי לבני: אנחנו קוראים שהעונשים הם קנסות של בין 2,500 שקל ל-150,000 שקל.

אתי לבני: אז לפני ועדת החקירה ולפני שיהיו סיכומים אפשר להטיל זרקור על הנושא הזה ולקרוא לרשויות האכיפה לתת עונשים ראויים.

רוני בר-און: צריך להרחיב את הענישה לא רק כנגד מפעילי ההימורים הלא חוקיים.

רוני בר-און: פעם כשרצו להילחם בזנות אמרו: אל תילחמו בזונות, אל תילחמו בסרסורים, תילחמו בקליינטים.

רוני בר-און: אם יחמירו את הענישה של אלה ששולחים את ההימורים הלא חוקיים, פעם ופעמיים ושלוש פעמים אנשים יחטפו בראש והם יפסיקו ללכת להמר.

רוני בר-און: בלי קליינטים אין מפעילים.

דנה אדמוני: זה מה שעושים עכשיו עם העובדים הזרים.

אבשלום וילן: אנחנו נזמן לישיבה הבאה בנושא הזה את פרקליטת המדינה כדי לדון בהיקף הענישה, ואם יהיה צורך לשנות את החוק אני אגיש גם הצעת חוק.

רוני בר-און: מי שמכיר את הנושא הזה מצוין הוא היועץ המשפטי של המועצה להסדר ההימורים בספורט, מר אסף פוזנר, וחשוב שתזמינו אותו.

אבשלום וילן: גם הוא הוזמן לישיבה אך לצערנו הוא לא הצליח להגיע.

אבשלום וילן: תודה לכולם.

אבשלום וילן: שנה טובה.